A Bizottság 3/2001/EK rendelete
(2001. január 3.)
a marhahús ajánlati felhívás útján történő felvásárlásáról szóló 1627/89/EGK rendelet módosításáról és az 1254/1999/EK tanácsi rendeletnek a marhahús felvásárlása tekintetében történő alkalmazására vonatkozó részletes szabályok megállapításáról szóló 562/2000/EK rendelettől való eltérésről, illetve annak módosításáról szóló 2734/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre [1] és különösen annak 47. cikke (8) bekezdésére,
mivel:
(1) A marhahús ajánlati felhívás útján történő felvásárlásáról szóló 1627/89/EGK rendelet módosításáról és az 1254/1999/EK tanácsi rendeletnek a marhahús-felvásárlás tekintetében történő alkalmazására vonatkozó részletes szabályok megállapításáról szóló 562/2000/EK rendelettől való eltérésről, illetve annak módosításáról szóló, 2000. december 14-i 2734/2000/EK bizottsági rendelet [2] számos módosítást és eltérést vezet be az 562/2000/EK rendelettel [3] kapcsolatban annak érdekében, hogy kezelje a közelmúltban a szarvasmarhák szivacsos agyvelőbántalmával (BSE) kapcsolatos események következtében kialakult rendkívüli piaci helyzetet.
(2) E rendkívüli piaci helyzet figyelembevételével, és a 2734/2000/EK rendeletben előírt intervenciós intézkedések hatékonyságának javítása érdekében a hasított testek legnagyobb megengedett tömege tekintetében el kell térni az 562/2000/EK rendelet 4. cikke (2) bekezdésének g) pontjától úgy, hogy a 2734/2000/EK rendelet 6. cikkének (1) bekezdésében említett második ajánlati felhívás, azaz a 2001 januárjában kihirdetett első ajánlati felhívás esetében nem írnak elő tömegkorlátozást.
(3) Nem tekintik hústermelő fajtákhoz tartozónak azokat az állatokat, amelyek a legutóbb a 2733/2000/EK rendelettel [4] módosított, a marha- és borjúhús piacának közös szervezéséről szóló 1254/1999/EK tanácsi rendeletnek a jövedelemtámogatási rendszerek tekintetében történő alkalmazására vonatkozó részletes szabályok megállapításáról szóló, 1999. október 28-i 2342/1999/EK bizottsági rendelet [5] I. mellékletében felsorolt szarvasmarhafajták közé tartoznak. Ezekre az állatokra nem kell alkalmazni a 2734/2000/EK rendelet 7. cikkét, mivel ezek nem járulnak hozzá a termelés csökkentéséhez.
(4) A 2734/2000/EK rendeletet ennek megfelelően módosítani kell.
(5) A helyzet alakulását tekintve e rendeletnek haladéktalanul hatályba kell lépnie.
(6) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 2734/2000/EK rendelet a következőképpen módosul:
1. A 6. cikk (1) bekezdésének utolsó mondata helyébe a következő szöveg lép:
"Az első ajánlati felhívás esetében azonban a legnagyobb megengedett tömeg 430 kg, a második ajánlati felhívás esetében pedig nem korlátozzák a hasított testek legnagyobb megengedett tömegét."
2. A 7. cikk második albekezdése az
"e célból"
szavak után a következő francia bekezdéssel egészül ki:
"- az állatok nem tartozhatnak a 2342/1999/EK rendelet I. mellékletében felsorolt szarvasmarhafajták közé."
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. január 3-án.